ธอส.ดูดเงินฝากใหม่จับรายใหญ่ให้ดอกสูง
ธอส. ออกเงินฝากดอกสูง ดูดลูกค้ารายใหญ่ฝาก 1 แสน-20 ล้าน ให้ดอก 2.25%
14 พ.ค. 2558

ธอส. ออกเงินฝากดอกสูง ดูดลูกค้ารายใหญ่ฝาก 1 แสน-20 ล้าน ให้ดอก 2.25%
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารออกเงินฝากออมทรัพย์ Premier Savings เป็นเงินฝากประเภทออมทรัพย์แต่รับดอกเบี้ยสูงถึง 2.25% ต่อปี โดยจะต้อง มียอดเงินฝากตั้งแต่ 1 แสนะ20 ล้านบาท    สำหรับลูกค้าที่มียอดเงินฝากต่ำกว่า 1 แสนบาท และในส่วนที่เกินจาก 20 ล้านบาท จะได้รับอัตราดอกเบี้ย 0.50% ต่อปีทั้งจำนวน (อัตราดอกเบี้ยอาจมีการเปลี่ยนแปลงได้ตามประกาศอัตราดอกเบี้ยเงินฝากของธนาคาร) ไม่สามารถใช้เป็นบัญชีคู่โอนรับดอกเบี้ยเงินฝาก และไม่สามารถใช้หักบัญชีเงินฝากเพื่อชำระค่าสาธารณูปโภค  เงื่อนไขเปิดบัญชีครั้งแรกขั้นต่ำ 500 บาท ลูกค้าที่สนใจสามารถเปิดบัญชีเงินฝากได้ตั้งแต่บัดนี้ถึง 15 ก.ค. 2558
นางอังคณา กล่าวว่า  ธนาคารได้ปรับเป้าหมายสินเชื่อในปีนี้เพิ่มขึ้น 1 หมื่นล้านบาท จาก 1.4 แสนล้านบาท เป็น 1.498 แสนล้านบาท เพื่อรองรับนโยบายรัฐบาลในการลดความเหลื่อมล้ำของประชาชนโดยยอดขอสินเชื่อและยอดอนุมัติก็อยู่ในระดับใกล้เคียงกัน คือ เฉลี่ย 8,000-9,000 ล้านบาท/เดือน
ดังนั้น เมื่อธนาคารต้องปรับเพิ่มเป้าหมายการรับเงินฝาก เพื่อรองรับยอดการปล่อยสินเชื่อใหม่ โดยเป้าหมายเงินฝากใหม่จะอยู่ที่ 4.9 หมื่นล้านบาท จากเดิม 4 หมื่นล้านบาท การออกเงินฝากใหม่ถือเป็นทางเลือกให้นักลงทุนที่จะฝากเงินและได้ผลตอบแทนสูง